Bothma: ‘Ek buig net die knie voor God’Renaldo Bothma. Foto: Twitter. Renaldo Bothma se rugbyloopbaan het hom al oor die hele wêreld geneem. Die 30-jarige het onder meer in die kleure van die Bulle, Leeus, Pumas en Haaie in Suid-Afrika gespeel, terwyl hy internasionale blootstelling saam met Namibië gedurende die Wêreldbeker-rugbytoernooi in 2015 en vir Toyota Verblitz in Japan gekry het. Die blondekop-losvoorspeler is bekend vir sy vreeslose inklimspel. Meer onlangs was hy vir ’n paar seisoene by Harlequins in Engeland in aksie. En dit was juis ’n onlangse ’Quins-wedstryd teen die Sale Sharks wat ’n storm op die politieke speelveld ontketen het. Die agt Suid-Afrikaanse spelers in die Sharks se beginspan het nie die knie ter ondersteuning van die Black Lives Matter-beweging gebuig nie. Hulle het egter steeds gewys dat hulle teen rassisme gekant is deur T-hemde te dra met die woorde “Rugby against Racism” daarop. Nathi Mthethwa, minister van sport, kuns en kultuur, was egter nie gelukkig met wat hy in Engeland gesien het nie en hy het Saru vir meer duidelikheid gevra. Die foto wat by een van sy inskrywings gebruik is. Foto: Twitter. Hierop het Bothma sterk gereageer en in ’n kragtige Twitter-inskrywing vroeër vandeesweek het hy gesê dat niemand die reg het om iemand anders te dwing om die knie te buig nie. “Ek sal nooit die knie vir enigiemand anders as vir God buig nie. Waar was al hierdie ministers toe ons die knie vir plaasmoorde in Suid-Afrika moes buig en teen korrupsie optree?” het Bothma geskryf. “Ons kan almal besluit wat ons wil doen. Niemand het die reg om ander te dwing om op hul knieë te gaan nie.” Hy het gister nog ’n inskrywing geplaas om sy standpunt te verduidelik. “Dit handel oor my Christelike geloof en oor die spelers wat kritiek moet verduur omdat hulle nie die knie gebuig het nie. Vir diegene wat van hierdie kwessie ’n rasseding maak, kom by!” Billy Vunipola, die sterlosvoorspeler van Engeland en Saracens, het ook nie verlede week die knie ter ondersteuning van die Black Lives Matter-beweging gebuig nie. Die 27-jarige agtsteman is van Tongaanse afkoms en het besluit om staande te bly voor die Gallagher Premiership-wedstryd tussen Saracens en Bristol. Sy broer, Maku, het egter die knie gebuig. “Hoewel ek ’n persoon van kleur is, is ek steeds in groter mate ’n persoon vir Jesus. Dinge wat ek al omtrent die beweging gesien het, stem nie ooreen met dit waarin ek glo nie,” het hy tydens ’n podsending gesê. I will never take a knee to anyone else than GOD! Where are all these ministers when we need to take a knee for farm murders in South Africa and take action against corruption? We all can decide what we want to do! NOBODY HAS ANY RIGHT TO FORCE SOMEONE TO GO ON THEIR KNEES! https://t.co/THjCS4tdSa — Renaldo Bothma (@renaldobothma) August 18, 2020